በ33 ቢሊዮን ብር ካፒታል የተቋቋመው የቤቶች ኮርፖሬሽን ይዞታዎች ለሦስተኛ ወገን እንዳይተላለፉ ታዘዘ
የሚኒስትሮች ምክር ቤት በ33.144 ቢሊዮን ብር የተፈቀደ ካፒታል ያቋቋመው አዲሱ የፌዴራል ቤቶች ኮርፖሬሽን የቦርድ ሰብሳቢ ሆነው የተሰየሙት የካቢኔ ጉዳዮች ሚኒስትሩ አቶ ዓለማየሁ ተገኑ፣ የአዲስ አበባና የድሬዳዋ ከተማ አስተዳደሮች የኮርፖሬሽኑን ይዞታዎች ለሦስተኛ ወገን አሳልፈው እንዳይሰጡ ትዕዛዝ ሰጡ፡፡የጠቅላይ ሚኒስትር ጽሕፈት ቤት በቅርቡ አቶ ዓለማየሁን ጨምሮ አሥር ከፍተኛ ባለሥልጣናትንና የከፍተኛ የትምህርት ተቋማት አመራሮችን፣ የፌዴራል ቤቶች ልማት ኮርፖሬሽን የሥራ አመራር ቦርድ አባላት አድርጎ ሰይሟል፡፡አቶ ዓለማየሁ ለአዲስ አበባ ከተማ አስተዳደርና ለድሬዳዋ ከተማ አስተዳደር በግልባጭ ደግሞ ለጠቅላይ ሚኒስትር ኃይለ ማርያም ደሳለኝ በጻፉት ደብዳቤ፣ የሚኒስትሮች ምክር ቤት ጥር 26 ቀን 2009 ዓ.ም. ባካሄደው መደበኛ ስብሰባ በፌዴራል ቤቶች ኮርፖሬሽን ወይም የቀድሞ የመንግሥት ቤቶች ኤጀንሲ ሥር የሚገኙ ይዞታዎች ለሦስተኛ ወገን ተላልፈው እንዳይሰጡ ትዕዛዝ ማስተላለፉን አስታውሰዋል፡፡ በዚህ ውሳኔ መሠረት ሁለቱ የከተማ አስተዳደሮች የኮርፖሬሽኑን ይዞታዎች ለሦስተኛ ወገን እንዳያስተላልፉ ትዕዛዝ ሰጥተዋል፡፡በቅርቡ የፌዴራል ቤቶች ኮርፖሬሽን ተብሎ የተቋቋመው የቀድሞው የመንግሥት ቤቶች ኤጀንሲ በአሥር ሺዎች የሚቆጠሩ ቤቶች በአዲስ አበባና በድሬዳዋ ከተሞች ያስተዳድር የነበረ ቢሆንም፣ ይዞታዎቹ በልማት ምክንያት እየፈረሱ መሬቱ ለሦስተኛ ወገን ተላልፈው በመሰጠታቸው ኮርፖሬሽኑ በአሁኑ ወቅት ከ17 ሺሕ ያልበለጡ ይዞታዎች ብቻ በሥሩ ይገኛሉ፡፡በተለይ አዲስ አበባ ከተማ የማያቋርጥ የመልሶ ማልማት ሥራ ላይ የሚገኝ በመሆኑ፣ የኮርፖሬሽኑ ይዞታዎች ህልውና ጥያቄ ውስጥ መግባቱ ይነገራል፡፡ኮርፖሬሽኑ ከ26 ዓመታት በኋላ ወደ ግንባታ እንዲገባ በመፈቀዱ ይዞታዎቹ ለሦስተኛ ወገን ተላልፈው እንዳይሰጡ ተወስኗል፡፡የሚኒስትሮች ምክር ቤት በኮርፖሬሽኑ መመሥረቻ ደንብ ትልቅ በጀት ፈቅዶለታል፡፡ ኮርፖሬሽኑ 33,144,772,136 ብር የተፈቀደ ካፒታልና 11,048,257,378 ብር በጥሬ ገንዘብና በዓይነት በተከፈለ ካፒታል ተመሥርቷል፡፡በዚህ መሠረት ኮርፖሬሽኑ የቤቶች ግንባታ ለማካሄድ ይዞታዎቹን በማስጠበቅ፣ መዋቅር መልሶ በማደራጀት፣ ስትራቴጂካዊ ዕቅድ በመንደፍና የተለያዩ መመርያዎችን በማሻሻል በርካታ ጥናትና ምክክሮችን በማካሄድ ሥራ ላይ ተጠምዶ ይገኛል፡፡በተለያዩ መዋቅሮች ውስጥ ያለፈው የፌዴራል ቤቶች ኮርፖሬሽን በ1967 ዓ.ም. የከተማ ቦታና ትርፍ ቤቶችን ወደ መንግሥት ባስተላለፈው አዋጅ መሠረት ከተወረሱ ይዞታዎች በተጨማሪ፣ በአሥር ሺሕ የሚቆጠሩ ቤቶችን መገንባቱ ሲገለጽ ቆይቷል፡፡ኮርፖሬሽኑ የመንግሥት ቤቶች ኤጀንሲ ከመባሉ በፊት የኪራይ ቤቶች አስተዳደር ድርጅት በሚባል መጠሪያ ይታወቅ ነበረ፡፡ ከ1983 ዓ.ም. ወዲህ ከግንባታ እንዲወጣ የተደረገ ሲሆን፣ በአዲስ አበባ ከተማ ከፍተኛ የቤት እጥረት በመከሰቱ ሳቢያ እንደ አንድ አማራጭ ሆኖ እንዲቀርብ በድጋሚ ወደ ግንባታ እንዲገባ ተወስኖለታል፡፡ኮርፖሬሽኑ በመሀል ከተማ በሚገኙ ይዞታዎቹን በማፍረስ አፓርታማዎች ገንብቶ ለነዋሪዎች በኪራይ ያቀርባል፡፡ ለመንግሥት ተሿሚዎችም እንዲሁ መኖሪያ ቤቶች ያቀርባል፡፡ በመንግሥት ውሳኔ ለሽያጭ የሚያቀርባቸው ቤቶች እንደሚኖሩም ታውቋል፡፡ 